Milang-miling golek kanca, dumadakan Dani weruh Jangkung mung meneng wae lungguhan ijen ing teras sekolah. Bocah sing awake kuru dhuwur ongklang-angklung nganti diparabi jangkung kuwi pancen katon beda karo kanca-kancane. Mbok menawa merga awake sing kuru dhuwur, ngluwihi dhuwure kanca-kanca sabara-ane, kepara katon ora proporsional antarane dedeg lan lemune awak, dadi sebab bocah sing jeneng asline Ngadi kuwi dadi mindher. Satemeh dheweke seneng lungguhan ijen ora nggabung kanca-kancane.